NÁRODNÁ RADA SLOVENSKEJ REPUBLIKY

V. volebné obdobie

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

K číslu : 3107/2011

**449a**

# S p o l o č n á s p r á v a

výborov Národnej rady Slovenskej republiky o výsledku prerokovania vládneho návrhu zákona o zrušení kolkových známok a o zmene a doplnení niektorých zákonov (tlač 449) vo výboroch Národnej rady Slovenskej republiky v druhom čítaní

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Výbor Národnej rady Slovenskej republiky pre financie a rozpočet ako gestorský výbor, podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov túto spoločnú správu výborov Národnej rady Slovenskej republiky o prerokovaní vyššie uvedeného vládneho návrhu zákona.

**I.**

Národná rada Slovenskej republiky uznesením č. 631 zo 7. septembra 2011 pridelilavládny návrh zákona o zrušení kolkových známok a o zmene a doplnení niektorých zákonov (tlač 449) týmto výborom Národnej rady Slovenskej republiky :

* Výboru Národnej rady Slovenskej republiky pre financie a rozpočet
* Ústavnoprávnemu výboru Národnej rady Slovenskej republiky
* Výboru Národnej rady Slovenskej republiky pre hospodárstvo, výstavbu a dopravu

Uvedené výbory prerokovali predmetný návrh zákona v stanovenom termíne.

**II.**

Gestorský výbor nedostal do začatia rokovania o vládnom návrhu zákona o zrušení kolkových známok a o zmene a doplnení niektorých zákonov (tlač 449) stanoviská poslancov Národnej rady Slovenskej republiky podané v súlade s § 75 ods. 2 zákona NR SR č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

**III.**

K predmetnému návrhu zákona zaujali výbory Národnej rady Slovenskej republiky tieto stanoviská:

1. Odporúčanie pre Národnú radu Slovenskej republiky návrh **schváliť s pozmeňujúcimi a doplňujúcimi návrhmi**

* Výbor Národnej rady Slovenskej republiky pre financie a rozpočet (uzn. č. 257 zo dňa 4. októbra 2011)
* Ústavnoprávny výbor Národnej rady Slovenskej republiky (uzn. č. 300 zo dňa 5. októbra 2011)

1. Výbor Národnej rady Slovenskej republiky pre hospodárstvo, výstavbu a dopravu **neprijal platné uznesenie**, nakoľko návrh uznesenia nezískal podporu potrebnej nadpolovičnej väčšiny prítomných poslancov v súlade s § 52 ods. 4 zákona NR SR č. 350/1996 Z. z. o rokovacom poriadku v znení neskorších predpisov (celkový počet 13 poslancov, prítomných 12, za návrh hlasovali 6 poslanci, 0 poslancov bolo proti a 6 sa zdržali hlasovania)

**IV.**

Z uznesení výborov Národnej rady Slovenskej republiky uvedených pod bodom III. tejto správy vyplynuli tieto pozmeňujúce a doplňujúce návrhy.

1. **K čl. II v bode 1**

Za slovo „(SMS)“ sa vkladajú slová „alebo platbou prostredníctvom internetu“ a slová „tohto spôsobu“ sa nahrádzajú slovami „týchto spôsobov“.

Navrhuje sa priamo zákonom ustanoviť ďalšiu možnosť platenia súdnych poplatkov prostredníctvom internetu za predpokladu, že budú vytvorené na príslušných orgánoch technické podmienky.

**Výbor NR SR pre financie a rozpočet**

**Gestorský výbor odporúča schváliť.**

1. **K čl. III v bode 2**

Za slovo „(SMS)“ sa vkladajú slová „alebo platbou prostredníctvom internetu“ a slová „tohto spôsobu“ sa nahrádzajú slovami „týchto spôsobov“.

Navrhuje sa priamo zákonom ustanoviť ďalšiu možnosť platenia správnych poplatkov prostredníctvom internetu za predpokladu, že budú vytvorené na príslušných orgánoch technické podmienky.

**Výbor NR SR pre financie a rozpočet**

**Gestorský výbor odporúča schváliť.**

1. **K čl. III  v bode 7**

Za slová „pri prevode z účtu“ sa dopĺňajú slová „alebo platbou prostredníctvom internetu“.

Nadväzne na zavedenie ďalšieho spôsobu platenia správnych poplatkov prostredníctvom internetu upravuje sa dodržanie lehoty na zaplatenie poplatku.

**Výbor NR SR pre financie a rozpočet**

**Gestorský výbor odporúča schváliť.**

1. **K čl. III v bode 12**

12. bod znie:

„12. V § 16 ods. 2 sa slová „osobitný predpis8)“ nahrádzajú slovami „všeobecný predpis o správnom konaní8)“.

Poznámka pod čiarou k odkazu 8 znie:

„8) Zákon č. 71/1967 Zb. v znení neskorších predpisov.“.“

Ide o legislatívnu úpravu. Už priamo z normatívneho textu musí byť zrejmé, podľa ktorého predpisu postupuje daňový úrad v konaní vo veci uloženia pokuty za neodstránenie nedostatkov zistených kontrolou.

**Výbor NR SR pre financie a rozpočet**

**Ústavnoprávny výbor NR SR**

**Gestorský výbor odporúča schváliť.**

1. **K čl. III v bode 15**

V navrhovanom § 19g slová „podľa osobitného predpisu,8ac) dokončia sa podľa osobitného predpisu.8ac)“ sa nahrádzajú slovami „podľa zákona Slovenskej národnej rady č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov, dokončia sa podľa toho predpisu.“.

Pretože poznámka pod čiarou nemá normatívny charakter je nevyhnutné priamo v normatívnom texte uviesť podľa, ktorého právneho predpisu sa bude postupovať pri konaniach vo veci poplatkov začatých podľa zákona č. 511/1992 Zb. a neukončených do 31. decembra 2011.

**Výbor NR SR pre financie a rozpočet**

**Ústavnoprávny výbor NR SR**

**Gestorský výbor odporúča schváliť.**

1. **K čl. III v bode 22** (poznámky pod čiarou k odkazom 25ab a 25ac)

V poznámke pod čiarou k odkazu 25ab vložiť za slová „Mimoriadne vydanie Ú. v. EÚ, kap. 7/zv. 7“ čiarku a tieto slová: „Ú. v. EÚ L 243, 27.9.2003“.

V poznámke pod čiarou k odkazu 25ac vložiť za slová „Mimoriadne vydanie Ú. v. EÚ, kap. 7/zv. 7“ čiarku a tieto slová: „Ú. v. EÚ L 315, 28.11.2003“.

Ide o legislatívno-technickú úpravu súvisiacu so zaužívaným spôsobom uvádzania informácie o publikácii právne záväzných aktov Európskej únie v úradnom vestníku.

**Výbor NR SR pre financie a rozpočet**

**Ústavnoprávny výbor NR SR**

**Gestorský výbor odporúča schváliť.**

1. **K čl. V**

Čl. V sa vypúšťa.

Články VI a VII sa prečíslujú.

Navrhovanou úpravou obsiahnutou v čl. V, ktorým sa mení zákon č. 502/2001 Z. z.,  sa novelizuje iba poznámka pod čiarou k odkazu 12a a to vypustením odkazu na zákon č. 264/2008 Z. z. o kolkových známkach. Nakoľko poznámky pod čiarou majú len informatívny charakter nie je potrebné iba z tohto dôvodu novelizovať citovaný zákon a tým porušovať princíp stability právneho predpisu. Navyše v poznámke pod čiarou 12a sú právne predpisy uvádzané len príkladmo.

**Výbor NR SR pre financie a rozpočet**

**Ústavnoprávny výbor NR SR**

**Gestorský výbor odporúča schváliť.**

Gestorský výbor odporúča o návrhoch výborov Národnej rady Slovenskej republiky, ktoré sú uvedené v spoločnej správe hlasovať takto :

O bodoch spoločnej správy č. 1,2,3,4,5,6,7 hlasovať s návrhom gestorského výboru **schváliť**.

**V.**

Gestorský výbor na základe stanovísk výborov k vládnemu návrhu zákona o zrušení kolkových známok a o zmene a doplnení niektorých zákonov (tlač 449) vyjadrených v uzneseniach uvedených pod bodom III. tejto správy a v stanoviskách poslancov gestorského výboru vyjadrených v rozprave k tomuto návrhu zákona v súlade s § 79 ods. 4 a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov

**odporúča Národnej rade Slovenskej republiky**

vládny návrh zákona o zrušení kolkových známok a o zmene a doplnení niektorých zákonov (tlač 449) **schváliť s pozmeňujúcimi a doplňujúcimi návrhmi.**

Predmetná správa výborov Národnej rady Slovenskej republiky o vládnom návrhu zákona o zrušení kolkových známok a o zmene a doplnení niektorých zákonov (tlač 449a) bola schválená uznesením gestorského výboru č. 262 z 10. októbra 2011. Výbor určil poslanca **Tibora Tótha** za spoločného spravodajcu výborov.

Súčasne ho poveril

1. predniesť spoločnú správu výborov na schôdzi Národnej rady Slovenskej republiky

1. navrhnúť Národnej rade Slovenskej republiky postup pri hlasovaní o pozmeňujúcich a doplňujúcich návrhoch, ktoré vyplynuli z rozpravy (§ 83 ods. 2, § 84 ods. 2 a § 86 zákona č. 350/1996 Z. z.).

Bratislava 10. októbra 2011

**Jozef K o l l á r, v.r.**

**predseda**

**Výboru NR SR pre financie a rozpočet**